Tim Lewis

Artist o Gymru oedd Tim Lewis (1940 – 14 Ionawr 2025). Roedd yn arbenigwr ar greu ffenestri gwydr lliw.

Bywyd cynnar ac addysg
Ganwyd Timothy Lewis yn 1940 ac fe'i magwyd ym Mhontarddulais. Fe astudiodd yng Ngholeg Celf Abertawe cyn mynd ymlaen i'r Coleg Celf Brenhinol yn Llundain. Yn ei gyfnod yn Llundain bu'n dysgu gan Laurence Lee - un o feistri y crefft o wydr lliw ym Mhrydain.

Gyrfa
Dychwelodd Lewis i Abertawe ym 1963 ac erbyn 1972 daeth yn bennaeth yr adran ffenestri lliw pensaernïol yng Ngholeg Celf Abertawe. Datblygodd yr adran gan ennill enw da yn rhyngwladol a denu myfyrwr o bob cwr o'r byd. Ymddeolodd o'r adran yn 1995.

Roedd Lewis yn rhagori ar arddull appliqué, dull newydd oedd yn defnyddio glud i roi darnau o wydr ar ben ei gilydd yn hytrach na defnyddio'r plwm du trwm traddodiadol.

Ym 1982 sefydlodd stiwdio ei hun - Stiwdios Glantawe yn Nhreforys – lle cafodd y rhan fwyaf o'i waith ei greu. Gweithiodd ar nifer o ffenestri ar gyfer eglwysi ac mae ei waith i'w weld yn amlosgfa Llangrallo ym Mhen-y-bont ar Ogwr ac adeiladau cyhoeddus eraill. Yn 1969 roedd yn gyfrifol am greu'r ffenestr liw ar un o brif goridorau Ysgol y Berwyn, Y Bala. Cafodd y ffenestr ei symud i storfa yn Ysgol Godre'r Berwyn yn 2019, pan ailwampiwyd yr hen ysgol uwchradd. Un arall o’i weithiau enwog yw ffenestr i gofio criw bad achub y Mwmbwls a fu farw mewn storm ar y môr yn 1947, sydd wedi ei leoli yn Eglwys yr Holl Saint, Ystumllwynarth.

Bywyd personol
Roedd yn briod â Janet ers 1969 gan ddathlu 55 mlynedd o briodas yn Awst 2024.

Bu farw yn 84 mlwydd oed ar 14 Ionawr 2025. Roedd wedi bod yn byw gyda chlefyd Alzheimer. Cynhaliwyd ei angladd ar 8 Chwefror am 10 y bore yn Amlosgfa Coychurch, Pen-y-bont ar Ogwr.

Cyfeiriadau

Dolenni allanol
 Gwybodaeth am Stiwdios Glantawe

Categori:Genedigaethau 1940
Categori:Marwolaethau 2025
Categori:Arlunwyr o Gymru